Min wapens ingehandig voor amnestie verstrykArgieffoto Met slegs twee weke oor voordat die vuurwapenamnestietydperk verstryk, herinner die polisie mense daaraan om hul onwettige vuurwapens, vuurwapenonderdele of ammunisie in te handig sonder dat hulle daarvoor vervolg sal word. Die sperdatum vir die vuurwapenamnestie is 31 Januarie. “Ons is bekommerd omdat slegs 23 399 vuurwapens en 119 781 patrone tot op hede ingehandig is sedert die goedkeuring van die tweede amnestieperiode op 1 Augustus. Daar is nog talle ongelisensieerde vuurwapens daar buite waarvan ons weet,” sê kol. Athlenda Mathe, polisiewoordvoerder. Van die vuurwapens wat ingehandig is, is 3 139 vrywillig deur hul wettige eienaars ingedien, terwyl 20 260 vuurwapens, waarvoor lisensies verval het, ingehandig is. Altesaam 23 724 patrone is ook vrywillig aan die polisie oorhandig, waaronder 96 057 patrone ingehandig is deur eienaars wie se vuurwapenlisensies verval het. “Mense wat in besit is van ŉ vuurwapen, vuurwapenonderdele of ammunisie, word versoek om van hierdie geleentheid gebruik te maak en hul vuurwapens en ammunisie in te handig vir vernietiging, of om die spesifieke vuurwapen weer te lisensieer met ŉ toepaslike bevoegdheid by hul naaste polisiestasie. Dit is ook van toepassing op vuurwapens waarvan die eienaars dood is.” Mathe sê hierdie tydperk gee mense ook geleentheid om vuurwapens in te handig waarvan die lisensies verval het, sonder die vrees dat hulle aangekla sal word omdat hulle in besit is van ŉ ongelisensieerde vuurwapen of ammunisie. Die huidige amnestietydperk vir vuurwapens is verlede jaar deur die kabinet goedgekeur nadat die vorige amnestietydperk weens die landwye afsonderingstydperk min aftrek gekry het. Ondanks hiervan het die polisie altesaam 46 714 vuurwapens ontvang en met die finale amnestiedatum om die draai, hoop die polisie dat Suid-Afrikaners die geleentheid sal benut. Die polisie het benadruk dat diegene wat ná 1 Februarie met onwettige vuurwapens betrap word, die gevolge gaan moet dra.